Bent Bøgsted (DF), 2012-05-15:
Den debat, som vi har i dag, er jo egentlig en meget interessant debat, og det er også en vigtig debat.
Der har været taget utrolig mange tiltag, og vi har også hørt både beskæftigelsesministeren og undervisningsministeren – nej, det hedder det vist ikke, det hedder børne- og undervisningsministeren – der er kommet med en redegørelse om de tiltag, der er.
Så vi har selvfølgelig også opnået noget.
Vi skal være opmærksomme på, at antallet af unge, der har fået en uddannelse, er steget.
Det er jo på vej op til de 95 pct.
Det er det, der er målsætningen.
Det er det, som den nuværende regering går ind for, og det var noget af det, som den tidligere regering gik ind for.
Vi er på vej opad, og når det er på vej opad med unge, der får en uddannelse, kræver det også flere praktikpladser, og derfor har vi også set, at der er sket en udvikling på praktikpladsområdet, men alligevel kan man så se på, at næsten uanset hvor mange praktikpladser der bliver oprettet, uanset hvilke tiltag der bliver taget, tilskud til oprettelse af praktikpladser, så står vi i en situation, hvor vi stadig væk mangler praktikpladser.
Det kan vi gå tilbage og se.
Vi har altid manglet praktikpladser.
Hvad hænger det så sammen med?
Det kan måske skyldes, at der er flere og flere unge, der skal have en praktikplads, og at erhvervslivet ikke sådan lige umiddelbart er i stand til at oprette flere praktikpladser, fordi de gør det efter de behov, de har.
I den forbindelse kan det i hvert fald ikke hjælpe noget at lægge flere restriktioner og afgifter på erhvervslivet.
Så opretter de ikke praktikpladser.
Vi kan også begynde at kigge på, hvorfor de unge så ikke tager en uddannelse.
Der er så meget fokus på, at det er erhvervsuddannelserne, men det er jo også bl.a. lærerne, der mangler arbejdspladser.
Skulle de arbejde for dagpengene?
Det kunne måske skyldes det faktum, at børnetallet er faldende, og at der ikke er brug for mange lærere.
Måske er det sådan noget, der gør sig gældende.
Der er så mange ting, der spiller ind, men i Dansk Folkeparti er vi i hvert fald glade for, at vi får debatten, og vi ved også godt, at den her debat nok ikke løser det helt store vedrørende det her, og om 3 år står vi nok i samme situation, og så tager vi en ny debat om, hvordan vi får lavet flere praktikpladser, hvordan vi får flere unge ud på arbejdsmarkedet.
Uanset hvad vi gør, må vi jo nok erkende, at der altså er nogle unge, der ikke er i stand til at tage den uddannelse, som arbejdsgiverne har brug for.
Det kan godt være, at vi kan give dem en uddannelse, men vil arbejdsgiverne så også ansætte dem bagefter?
Der kunne vi have et problem.
Det kan være, fordi der er nogle, der er for langsomme til deres arbejde.
De har godt nok taget en uddannelse, men de arbejder for langsomt.
De kan ikke arbejde hurtigere, de evner det ikke.
Det har arbejdsgiverne ikke tid til.
Der skal ske noget i en fart, og så bliver de skubbet væk.
Skal de så have en ny uddannelse?
Det kunne måske godt være, at de skulle finde et andet område.
Vi har også nogle, der har taget en uddannelse, som gerne vil i gang med en anden uddannelse.
Så bliver der spændt ben for det.
Vi kan tage en murer – en murer er sådan en populær mand eller kvinde at tage, dem kender alle – der har taget en uddannelse og gerne vil tage en anden uddannelse, fordi der ikke er fremtid i faget.
Et eksempel kunne være en, der gerne ville være børnehavepædagog.
Som mureruddannet har man taget 9. klasse, og så går man ud og får en læreplads, tager sin uddannelse, tager en udmærket uddannelse, vil skifte fag, fordi man kommer til at gå arbejdsløs.
Hov, man skal lige have 10. klasse, og så skal man lige have hf for at komme ind på børnehaveseminariet.
Det er lige 2 år ekstra i uddannelsessystemet for at komme ind.
Det har man gjort tidligere, men det gør man ikke i dag.
Det er en kendsgerning, så det behøver der ikke blive spurgt ind til, for min egen søn er selv i den situation, så det kender jeg alt til.
Det var så det eksempel, jeg tog med her.
Men det er bare et eksempel på, hvor besværligt det er at komme videre, hvis man vil prøve noget andet.
Det er i hvert fald en idé, jeg vil give videre til ministeren, at man skal kigge på dem, der har en uddannelse, og hvad der skal til, hvis de skal gå videre, hvis de kun har en 9. klasse.
Det giver store problemer.
Det giver 2 år ekstra i uddannelsessystemet i dag – på SU, vel at mærke.
Så det er i hvert fald noget af det, der kan være med til at hjælpe, hvis vi kunne løsne lidt op på det område.
Så har jeg ikke mere tid.
Jeg kunne jo godt har brugt 10 minutter mere.